Trump kry wind van voor oor hy skole dreig | Netwerk24
11 Julie 2020 16:39
Groepe in Amerika, wat dokters, onderwysers en hooggeplaaste skoolbeamptes insluit, het Vrydag hewige teenkanting gegee teen pres. Donald Trump se besluit om skole te heropen.
Dit kom te midde van die toename in die koronavirussyfers in die land.
Die groepe voer aan wetenskap moet die situasie lei.
"Openbare gesondheidsorgorganisasies moet aanbevelings maak gegrond op bewyse, nie politiek nie," het die Amerikaanse akademie van pediaters (AAP), twee onderwysunies en 'n skoolopsigtersgroep gesê.
Dit kom ná dae se dreigemente van Trump om federale finansiering van onderwys te sny indien skole nie vir die komende akademiese jaar heropen nie.
"Ons moet die besluit oorlaat aan die gesondheidskenners om vir ons te sê wanneer dit die beste tyd sal wees om skole weer te heropen. Ons sal ook vir hulle moet luister oor hoe dit gedoen moet word," het die AAP, die Amerikaanse federasie van onderwysers, die nasionale onderwysvereniging en die opsigtersvakbond in 'n gesamentlike verklaring gesê.
Hulle word ondersteun deur twee mediese groepe, die Amerikaanse vereniging vir oordraagbare siektes en die mediese vereniging vir MIV.
Trump beskuldig demokrate daarvan dat hulle die pandemie uitbuit vir politieke gewin deur te weier om die skole te heropen.
In die AAP se verklaring vra hulle en die ander groepe die Kongres om meer geld te voorsien sodat skole voldoende beveilig kan word vir wanneer hulle heropen. Hulle sê die weerhouding van geld, soos waarmee Trump dreig, is 'n misplaaste benadering.
Demokrate sê hulle wil hê leerlinge moet eers teruggaan skool toe wanneer dit veilig is.
Trump se waarskynlike teenstander in die verkiesing, die voormalige adjunk-president Joe Biden, sê aanlyn onderrig is vir nog 'n tyd lank nodig.
Selfs van Trump se mede-Republikeine is gekant teen sy hardhandige benadering om skole te dwing om te heropen. – Reuters